Na temelju članka 7. Pravilnika o upisu djece i ostvarivanju prava i obveza korisnika usluga Dječjeg vrtića Suncokret, Upravno vijeće Dječjeg vrtića Suncokret na 12. sjednici dana 30.4.2019. godine objavljuje

**JAVNU OBJAVU UPISA DJECE**

**U REDOVITI PROGRAM I PROGRAM PREDŠKOLE**

**DJEČJEG VRTIĆA SUNCOKRET**

**ZA PEDAGOŠKU 2019./20. GODINU**

Zahtjevi za upis djece u redoviti program Dječjeg vrtića Suncokret u Slatini i Područnog odjela u Mikleušu primat će se od 2. svibnja do zaključno 31. svibnja 2019. godine u prostorijama Dječjeg vrtića Suncokret, Slatina i Područnog odjela Mikleuš svakog radnog dana u vremenu od 7.00 do 15.00 sati.

Kapacitet Dječjeg vrtića Suncokret u Slatini za djecu s područja grada Slatine je popunjen, stoga se upisi djece s područja grada Slatine neće provoditi.

Zahtjevi za upis djece s područja Općine Nova Bukovica, Općine Čađavica i Općine Sopje za Dječji vrtić Suncokret u Slatini zaprimat će se u Dječjem vrtiću u Slatini.

Zahtjevi za upis djece s područja Općine Mikleuš za Područni odjel u Mikleušu zaprimat će se u PO Mikleuš. U Područnom odjelu u Mikleušu će se zaprimati i zahtjevi za upis djece s područja drugih općina, koja će se upisivati ukoliko u PO Mikleuš ostane slobodnih mjesta.

Zahtjev za upis podnosi se na posebnom obrascu koji se može preuzeti u objektima dječjeg vrtića ili na mrežnim stranicama Dječjeg vrtića Suncokret ([www.vrtic-suncokret.hr](http://www.vrtic-suncokret.hr)).

Zahtjev za upis predaje se osobno ravnateljici vrtića ili osobama koje ravnateljica za to ovlasti.

U vrtić se upisuju djeca od navršene 3. godine života do polaska u osnovnu školu. Iznimno se mogu upisati i djeca mlađa od 3 godine ako je to organizacijski moguće provesti.

Ukoliko se potreban broj djece na upiše u navedenom roku, upisi djece produžavaju se do popune kapaciteta vrtića.

Ako broj zahtjeva za upis u vrtić bude veći od trenutnih kapaciteta, a ukoliko organizacijski ne bude moguće osigurati proširenje kapaciteta vrtića, djeca će se upisivati prema redoslijedu predaje Zahtjeva za upis, do popune kapaciteta. Prednost pri upisu u redoviti program vrtića imaju djeca u godini pred polazak u školu, zbog obveznog programa predškole.

Na upis odnosno pri predaji Zahtjeva za upis, potrebno je dovesti dijete koje se upisuje u vrtić.

Djeca koja su dosadašnji polaznici vrtića i za koju su roditelji – staratelji u vrtiću već potpisali obnovu upisa za sljedeću pedagošku godinu, smatraju se i dalje upisanima u vrtić i njihov Ugovor o boravku djece u vrtiću vrijedi i dalje.

Roditelji – staratelji djece koja su Odlukom o upisu djece (novo)upisana u Dječji vrtić Suncokret u Slatini i Područni odjel Mikleuš za pedagošku 2019./20. godinu, dužni su se od 19. do 30.8. javiti u Dječji vrtić u koji je dijete upisano i potpisati Ugovor o boravku djeteta u vrtiću. U protivnom će se smatrati da su odustali od upisa svog djeteta u vrtić i njihovo mjesto će se popuniti djecom s liste čekanja na upis.

Odluka o upisu bit će objavljena na oglasnoj ploči vrtića 3.6.2019. godine i podnositelji zahtjeva za upis neće se pojedinačno obavještavati o rezultatima upisa. Budući da zbog zaštite osobnih podataka na Odluci za upis neće biti navedena imena upisane djece, roditelji mogu telefonski ili osobno u vrtiću provjeriti upisni status njihove djece.

Podnositelji zahtjeva za upis nezadovoljni Odlukom o upisu imaju pravo u roku od 15 dana od dana objave iste podnijeti žalbu u pisanom obliku Upravnom vijeću Dječjeg vrtića Suncokret.

Potvrdu o obavljenom liječničkom pregledu i ostale dokumente roditelji - staratelji su obvezni predati ravnateljici najkasnije prvoga dana dolaska djeteta u vrtić.

Sve informacije o upisima objavit će se putem web-stranice Dječjeg vrtića Suncokret, oglasne ploče u vrtićima te promotivnih letaka i plakata.

Sve obavijesti u vezi upisa mogu se dobiti na telefon 401-414 ili 098-179-2075 svakog radnog dana od 7.00 do 15.00 sati.

KLASA: 601-02/19-05/09

URBROJ: 2189-75-05-19-09

Predsjednica Upravnog vijeća

\_\_\_\_\_\_\_\_\_\_\_\_\_\_\_\_\_\_\_\_

Božica Majhen